b'\n_START_ARTICLE_\nTrak\xc5\xb3 istorijos muziejus\n_START_PARAGRAPH_\nTrak\xc5\xb3 istorijos muziejus\xc2\xa0\xe2\x80\x93 muziejus Trakuose, \xc4\xafsik\xc5\xabr\xc4\x99s Lietuvos gynybin\xc4\x97s architekt\xc5\xabros komplekse\xc2\xa0\xe2\x80\x93 Salos ir Pusiasalio pilyse. Muziejaus steig\xc4\x97jas\xc2\xa0\xe2\x80\x93 Lietuvos Respublikos kult\xc5\xabros ministerija._NEWLINE_Muziejaus fonduose sukaupti dideli archeologijos, numizmatikos, ra\xc5\xa1tijos, taikomosios dail\xc4\x97s, istorijos eksponat\xc5\xb3 rinkiniai.\n_START_SECTION_\nIstorija\n_START_PARAGRAPH_\n\xc4\xaekurtas 1948\xc2\xa0m. liepos 28 d. kaip Trak\xc5\xb3 kra\xc5\xa1totyros muziejus. Pirmoji ekspozicija atidaryta 1952\xc2\xa0m. pabaigoje. 1955\xc2\xa0m. direktore paskyrus istorik\xc4\x99 N. Kovrigin\xc4\x85, muziejinis darbas suintensyv\xc4\x97jo, renkami eksponatai, prad\xc4\x97ti archeologiniai tyrimai Trak\xc5\xb3 pili\xc5\xb3 ir miesto teritorijoje._NEWLINE_1959\xc2\xa0m. direktore tapus Irenai Misi\xc5\xabnienei, prasid\xc4\x97jo nuoseklus ir sistemingas muziejaus mokslo tiriamasis darbas ir eksponat\xc5\xb3 kaupimas. Intensyviai vykdomi archeologiniai tyrimai. J\xc5\xb3 metu rasti radiniai perduoti Trak\xc5\xb3 istorijos muziejui. Organizuotos tiriamosios etnografin\xc4\x97s ekspedicijos, kaupiama med\xc5\xbeiaga apie Trak\xc5\xb3 \xc5\xbeem\xc4\x97s istorij\xc4\x85 ir jos \xc5\xbemones. Inventorizuojami, konservuojami ir restauruojami eksponatai, susisteminamos eksponat\xc5\xb3 kolekcijos._NEWLINE_1961\xc2\xa0m. restauruoti Salos pilies centriniai r\xc5\xabmai perduodami muziejui. Anks\xc4\x8diau vadintas kra\xc5\xa1totyros muziejumi pervadinamas \xc4\xaf Trak\xc5\xb3 istorijos muziej\xc5\xb3. Jau 1962\xc2\xa0m. Salos pilies centriniuose r\xc5\xabmuose \xc4\xafrengta pirmoji ekspozicija. 1967\xc2\xa0m. muziejuje \xc4\xafrengta atskira karaim\xc5\xb3 etnografin\xc4\x97 paroda (i\xc5\xa1pl\xc4\x97sta 1997\xc2\xa0m.)._NEWLINE_1987\xc2\xa0m. restauruotas Salos pilies prie\xc5\xa1pilis ir vakariniai kazematai. \xc4\x8cia 1992\xc2\xa0m. \xc4\xafrengta nauja muziejaus ekspozicija._NEWLINE_Muziejus pl\xc4\x97toja ry\xc5\xa1ius su Rhein\xc4\x97s miesto muziejumi (Vokietija), Rakver\xc4\x97s muziejumi (Estija), pasira\xc5\xa1ytos sutarys su Varmijos ir Moz\xc5\xabr\xc5\xb3 Ol\xc5\xa1tyne, Malborko pilies, Brodnicos muziejais (visi Lenkija)._NEWLINE_Nuo 1995\xc2\xa0m. Trak\xc5\xb3 istorijos muziejus yra tarptautin\xc4\x97s Pili\xc5\xb3 ir muziej\xc5\xb3 aplink Baltijos j\xc5\xabr\xc4\x85 asociacijos narys.\n_START_SECTION_\nEksponatai\n_START_PARAGRAPH_\nMuziejuje sukaupta daugiau kaip 340 000 eksponat\xc5\xb3: stiklo, porceliano, pypki\xc5\xb3, spaud\xc5\xb3, kartografijos, numizmatikos, ra\xc5\xa1tijos, taikomosios dail\xc4\x97s eksponat\xc5\xb3 kolekcijos. Unikal\xc5\xabs karaimikos bei archeologijos eksponat\xc5\xb3 rinkiniai.\n_START_SECTION_\nVeikla\n_START_PARAGRAPH_\nMuziejus kaupia eksponatus, rengia parodas, ruo\xc5\xa1ia parod\xc5\xb3 katalogus, publikuoja straipsnius, dalyvauja mokslin\xc4\x97se konferencijose, seminaruose, rengia ir veda ekskursijas, organizuoja renginius muziejuje, rengia mokomuosius seminarus gidams._NEWLINE_Muziejus konsultuoja Trak\xc5\xb3 Vytauto Did\xc5\xbeiojo gimnazijos ir Auk\xc5\xa1tadvario mokyklos muziejus bei Keli\xc5\xb3 muziej\xc5\xb3 Vievyje._NEWLINE_Kasmet Pusiasalio pilyje vyksta Viduram\xc5\xbei\xc5\xb3 \xc5\xa1vent\xc4\x97. Jos metu vyksta riteri\xc5\xb3 turnyrai, amat\xc5\xb3 \xc5\xa1vent\xc4\x97, prekyba.'